KOMMISSIONENS BESLUTNING
af 22. december 1999
om visse beskyttelsesforanstaltninger i forbindelse med indførsel fra Israel af levende enhovede dyr, levende fugle og rugeæg
(meddelt under nummer K(1999) 4978)
(EØS-relevant tekst)
(2000/133/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF(1), senest ændret ved direktiv 96/43/EF(2), særlig artikel 18, og
ud fra følgende betragtninger:
(1) I overensstemmelse med Rådets direktiv 90/426/EØF(3) er Israel opført på den liste over tredjelande, hvorfra medlemsstaterne tillader indførsel af enhovede dyr som fastsat i Rådets beslutning 79/542/EØF(4), senest ændret ved Kommissionens beslutning 1999/759/EF(5).
(2) I overensstemmelse med Rådets direktiv 90/539/EØF(6) er Israel opført på den liste over tredjelande, hvorfra medlemsstaterne tillader indførsel af levende fjerkræ og rugeæg som fastsat i Kommissionens beslutning 95/233/EF(7), senest ændret ved beslutning 96/619/EF(8).
(3) Andre fugle end dem, der refereres til i direktiv 90/539/EØF, kan indføres i henhold til bestemmelserne i Rådets direktiv 92/65/EØF om dyresundhedsmæssige betingelser for samhandel med og indførsel til Fællesskabet af dyr samt sæd, æg og embryoner, der, for så vidt angår disse betingelser, ikke er underlagt specifikke fællesskabsbetingelser som omhandlet i bilag A, del I, til direktiv 90/425/EØF(9).
(4) Der er konstateret West Nile feber hos fjerkræ, især gæs, i Israel.
(5) Denne sygdom kan udgøre en fare for mennesker samt enhovede dyr og fjerkræ i Fællesskabet.
(6) Viruset har normalt en cyklus omfattende fugle og fluer, men det kan undertiden ved hjælp af vektorinsekter overføres til mennesker og enhovede dyr, og der er i den forbindelse konstateret dødsfald.
(7) Det er nødvendigt hurtigt at indføre beskyttelsesforanstaltninger på fællesskabsplan i forbindelse med indførsel fra Israel af levende enhovede dyr, levende fjerkræ, andre fugle og rugeæg.
(8) Der bør derfor indføres forbud mod midlertidig indførsel af registrerede heste, genindførsel efter midlertidig udførsel af registrerede heste, endelig indførsel og transit af enhovede dyr fra Israel.
(9) Herudover bør der indføres forbud mod indførsel af levende fjerkræ, inkl. strudsfugle, levende fuglevildt og andre levende fugle og rugeæg.
(10) De i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
Midlertidig indførsel af registrerede heste, genindførsel efter midlertidig udførsel af registrerede heste og indførsel og transit af enhovede dyr, som har oprindelse i, kommer fra eller har været i transit i Israel, er forbudt.
Artikel 2
1. Indførsel i Fællesskabet af levende fjerkræ, inklusive strudsfugle og andre levende fugle, som har oprindelse i, kommer fra eller har været i transit i Israel, er forbudt.
2. Indførsel i Fællesskabet af rugeæg fra fjerkræ, inklusive strudsfugle og andre fugle med oprindelse i Israel er forbudt.
Artikel 3
Medlemsstaterne ændrer de foranstaltninger, som de anvender over for Israel, for at bringe dem i overensstemmelse med denne beslutning.
De underretter Kommissionen herom.
Artikel 4
Denne beslutning tages op til revision i januar 2000 og er gyldig indtil den 31. marts 2000.
Artikel 5
Denne beslutning er rettet til medlemsstaterne.
Udfærdiget i Bruxelles, den 22. december 1999.